Biden își trimite consilierul pentru securitate națională în Arabia Saudită şi Israel/ Jake Sullivan va încerca să normalizeze relațiile dintre cele două țări
Consilierul pentru securitate naţională al Casei Albe, Jake Sullivan, va merge sâmbătă în Arabia Saudită şi duminică în Israel, a anunţat vineri un purtător de cuvânt al Casei Albe, notează AFP, citată de Agerpres.
În contextul în care preşedintele Joe Biden depune eforturi pentru a ajunge la normalizarea relaţiilor dintre cele două ţări, Jake Sullivan urmează să se întâlnească cu prinţul moştenitor saudit, Mohammed bin Salman, precum şi cu premierul israelian, Benjamin Netanyahu, a precizat purtătorul de cuvânt al Consiliului Naţional de Securitate, John Kirby.
Discuţia din Arabia Saudită cu liderul de facto al regatului este de aşteptat să se concentreze pe „probleme bilaterale şi regionale, printre care războiul din Fâşia Gaza”, precum şi pe „eforturile continue pentru a obţine pacea şi securitatea durabilă în regiune”, a spus purtătorul de cuvânt.
Emisarul preşedintelui Joe Biden urmează să discute cu Benjamin Netanyahu şi alţi înalţi responsabili israelieni şi despre conflictul dintre Israel şi Hamas, „inclusiv despre negocierile pentru a obţine eliberarea tuturor ostaticilor (deţinuţi în Fâşia Gaza) şi pentru a răspunde crizei umanitare”.
Schimbul de opinii se va concentra, de asemenea, pe dorinţa comună a Statelor Unite şi Israelului de a „înfrânge în mod durabil Hamas atât prin presiune militară, cât şi printr-un proiect politic”, a explicat John Kirby.
Unul dintre marile obiective diplomatice majore ale preşedintelui american este de a ajunge la normalizarea relaţiilor dintre Israel şi Arabia Saudită, după modelul acordurilor încheiate cu alte ţări arabe.
Pentru a face acest lucru, Arabia Saudită cere garanţii de securitate, pe care Statele Unite s-au declarat dispuse să le ofere, dar solicită şi crearea unui stat palestinian, ceea ce Benjamin Netanyahu refuză.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank